Man gevonnis oor 3 lyke op plaas | Maroela Media
Juan Sonnenberg (61), ‘n diamantdelwer van Hertzogville in die Vrystaat, is Woensdag drie keer lewenslange tronkstraf opgelê vir die moord op drie mans wie se liggame in Maart 2015 op Sonnenberg se plaas ontdek is.
Regter Ephraim Molitsoane het Sonnenberg ŉ lewenslange vonnis opgelê vir elk van die moorde op Michael Grant, sy broer Jerome Grant en Riaan Ruiters. Molitsoane het tydens sy vonnisoplegging gesê hy is oortuig die staat het bo alle redelike twyfel bewys dat die moorde vooraf beplan was. Hy meen ook Sonnenberg kon geen oortuigende redes verskaf hoekom ŉ ligter vonnis opgelê behoort te word nie.
Phaladi Shuping, woordvoerder van die Nasionale Vervolgingsgesag (NVG) in die Vrystaat, sê Sonnenberg is ŉ bykomende drie jaar tronkstraf vir die onwettige besit van ammunisie opgelê. Hy is onskuldig bevind op aanklag van onwettige besit van ŉ vuurwapen.
Die Grant-broers en Ruiters is op 15 Februarie 2015 die laaste keer lewend agterop Sonnenberg se bakkie gesien. Sonnenberg en die drie mans het in die rigting van sy wildsplaas, Diamant, in die Hertzogville-distrik gery. Die drie oorledenes het nooit huis toe teruggekeer nie en is twee dae later as vermis aangemeld.
Op 10 en 19 Maart 2015 is Ruiters en die Grant-broers se liggame in vlak grafte op Sonnenberg se plaas gevind. “Die liggame was reeds in ŉ gevorderde stadium van ontbinding. Al drie oorledenes is van agter in die kop geskiet,” het Shuping gesê.
Polisiebeamptes het destyds ook op verskeie vuurwapens en ammunisie in Sonnenberg se huis beslag gelê.
Adv. Johan de Nysschen, staatsaanklaer, het ter verswaring van vonnis aan die hof gesê wat ook al die motief vir die moorde was, is dit duidelik dat die oorledenes teregstellingswyse vermoor is. “Hul moorde was brutaal, sinneloos en vooraf beplan. Die beskuldige het besluit om die oorledenes te vermoor die oomblik wat hy in die rigting van sy plaas begin ry het,” het De Nysschen gesê.
“Hy het totale beheer van die situasie gehad. Hy het die oorledenes gevra om om te draai en het hulle van agter geskiet. Hy het daarna hul liggame op die plaas begrawe. Sodoende het hy pa’s van hul kinders weggeneem en mans van hul vrouens, en daarom kan die hof nie genadig wees met die straf wat hy oplê nie.”
Nou vrae ek met trane in my oe hoekom kan daai straf nie geld vir ALMAL wat moordpleeg nie!!
Hoe kry een persoon in sy 60’s die oorhand oor drie jong mans? Het al 3 maar net rustig op hul kniee gegaan en rustig gewag om tereg gestel te word?? Hy het hulp gehad.
Elke plaasmoord word voorag beplan, koekom kry nie al die plaasmoordenaars lewenslange tronkstraf nie?
En nogal brutaal….. Met alle respek,,,,, HUH
ELKE plaasaanval is brutaal
Dis net vir my snaaks hoe die 3 daar gaan werk het, en “iemand” het hulle gesien en toevallig 2 dae na hulle weg is om te gaan werk is hulle as vermis aangegee en hoe gou is die grafte gaan ontdek. Geensins dat ek dit goedpraat nie; inteendeel. Maar dis maar net vir my opvallend. .. asook die feit dat al 3 van agter geskiet is. Wat het die ander 2 gedoen ten tye van die aanval? Hulle was tog jonk en sterk en mens sal verbete veg vir jou lewe.. Twee van hulle sou die man kon oorval… Lees meer »